Благодарение на интегрираната система от инсталации и съоръжения за рециклиране, третиране и оползотворяване на отпадъците през последните 10 години депонирането на отпадъци в София е намаляло от 100% до 16%. Това обяви зам.-кметът по околна среда в Столична община Йоана Христова по време на форума "100% кръгова икономика – Споделена цел, споделена отговорност“, организиран от сп. Мениджър и фирма Екопак.
Плановете на общината са след 2023 г. депонирането на отпадъци в столицата да стигне под 10% при пускане в експлоатация на третата фаза от интегрираната система.
Тодор Бургуджиев, изпълнителен директор на Екопак България, обърна внимание, че според новите изисквания по пакета за кръгова икономика на ЕС от 22,5% в момента целите за събиране на пластмасови отпадъци ще достигнат 75% през 2030 г. Екопак вече планира няколко спешни мерки, сред които да увеличи с 25% в следващите няколко години контейнерите за разделно събиране в градовете. Освен това ще бъде реализиран и проект за събиране на хартия и пластмаса от търговските обекти в София и ще се изградят системи за събиране на пластмасови отпадъци в обществени сгради и институции, включително училища и детски градини.
Етикети: Столична община Екопак управление на отпадъци депониране на отпадъци